Rimi osavusfestivali uus hooaeg algas Imaveres
#000000
Imavere spordihoones toimus eile selle õppeaasta esimene Rimi jalgpalli osavusfestival, kust võttis osa 5 Järva maakonna kooli. Kahes vanuseklassis näidati
#000001
Järvakandi koolis pandi võimla kajama
#000002
Raplamaal asuva Järvakandi kooli lapsed end „Jalgpall kooli!“ trennis tagasi ei hoidnud ja emotsioonid lasti palli taga ajades valla.
#000003
„Võimla kajas nii, et vähe pole,“ tunnistas õpetaja Margus Sepp, kelle sõnul olid lapsed trennis väga elevil, sest tegu oli ikkagi teistmoodi tunniga. „Mida lõpu poole, seda põnevamaks läks ja hasart kasvas. Lapsed läksid ikka päris pöördesse. Saalis tekkinud kajaga oli küll väike probleem, sest kui üks pall ikka jutu sees maha kukub, siis pool õpetaja või treeneri lausest läheb kaduma.“
#000004
Kokku osales trennis 32 õpilast 1.-3. ja 22 last 4.-5. klassini. Sepa hinnangul jäid kõik õpilased rahule. „Igaühel oli oma pall ja juhendajad olid lapsesõbralikud,“ märkis õpetaja. „Kui algul vanemad tüdrukud olidki veidi tõrksad, siis trenni käigus unustati see ära, nad vedasid lõpuks palli, triblasid ja tegid kõiki harjutusi väga korralikult kaasa.“
#000005
Õpetaja sõnul said lapsed üldiselt harjutustega hakkama, kuigi neil jalgpallitausta eriti pole, sest vaid mõned poisid käivad Raplas trennis. „Aga keegi ei tahtnud eriti kõrvale jääda, ka need, kes muidu viilivad, unustasid ühel hetkel kõik ära,“ tõdes ta.
#000006
Koolis on huvilistele kergejõustiku trenn ja pallimängude ring, kus kord nädalas mängitakse erinevaid mänge. Talvel on õues hea suusarada, sügisel ja kevadel kasutatakse tundides 80 meetri pikkust kummiplaatidest jooksurada, kuid muruväljak jääb koolimajast pisut kaugemale. „Asjad saab tehtud, aga peab ikka nuputama, et kõik klapiks,“ lausus Margus Sepp, kes usub, et selline külaskäik tegi jalgpalli populaarsemaks. „Saime nüüd kümme palli kingituseks ka ja sellest on suur abi, et vajalikke harjutusi teha. Oleme väga rahul.“
#000007
Külakosti pakkusid treenerid Aleksandra Ševoldajeva ja Rauno Tutk. „Mõnus ja muhe koht ning toredad lapsed,“ lausus Rauno Tutk. „Kõik läks väga ilusti.“
#000008
Rohkem pilte koolide külastustest saab vaadata pildigaleriist siit
#000009
2014. aastal Eesti Jalgpalli Liidu poolt käivitatud suurprojekti „Jalgpall kooli!“ toetab varustusega Nike.
#000010